म्हापशेंः गोंयांत हालींच्या दिसांनी सुमारा भायर रस्तो अपघात वाडल्यात. हाची दखल घेवन वाहन चालकां मदीं शिस्त येवचे हे खातीर येरादारी पुलिसांनी विशेश मोहीम हातांत घेतल्या. हे मोहिमे खाला येरादारी पुलिसांनी फाटल्या 11 दिसांनी 55 लाख 96 हजार रुपया दंडात्मक रक्कम वसूल केल्यात.
 हालींच्या दिसांनी रस्तो अपघातांत खूब वाड जाल्या. सुदारीत वाहन येरादारी कायद्यांत दंडाची रक्कमेंत व्हड प्रमाणांत वाडीची तडवीज केल्या. तरी लेगीत वाहन चालक कायदो आनी नेमांक पाळो दिनात. ताका लागून येरादारी पुलीस विभागान ही मोहीम हातांत घेतल्या.
 योग्य रस्त्यांची भुमिती आनी चिन्नां हांच्या संयोगान नेमांची अंमलबजावणी करप हे रस्तो अपघात आळाबंदा हाडपाचें एक त्रिसुत्री धोरण आसा. हेर खात्यां वांगडाच येरादारी नेमांची अंमलबजावणी ही येरादारी पुलिसांची जापसालदारकी आसा. हेच खातीर विभागान ही विशेश मोहीम हातांत घेतल्या. वाहनचालकांचे वागणुकेंत बदल घडोवन हाडप हो ते फाटलो हेतू आसा. कारण वाहन चलोवपाचो परवानो जारी करपाचेर पुलिसांचें कसलेंच नियंत्रण आसना. फक्त प्रशिक्षीत मनिसूच वाहन चलयतात की ना हाची खात्री करपा खातीर हें सगळ्यांत म्हत्वाचें पावल आसा, अशें येरादारी पुलीस विभाग मुख्यालया वतीन जारी केल्ल्या प्रसिद्धी पत्रकांत नमूद केलां.
 ही विशेश मोहीम 14 ते 25 सप्टेंबर ह्या 11 दिसांच्या काळांत चालीक लायली. ह्या वेळार येरादारी पुलिसांनी व्हड प्रमाणांत वाहन चालकांचेर विवीध नेम मोडिल्ले खातीर कारवाय केली. तातूंत 55 लाख 96 हजारांचो तालांव वसूल केलो. जाल्यार 7,620 वाहन चालकांचेर दंडात्मक कारवाय केली. रस्त्यांचेर सुवेवस्था हाडचे खातीर येरादारी पुलिसांची मोहीम चालूच उरतली, अशें येरादारी पुलीस विभागान स्पश्ट केलां. वाहन चलोवपी सगळयांनी तशेंच रस्त्यांचो वापर करप्यांनी चड करून तरणाट्यांनी सुरक्षीत आनी जापसालदारकेन वाहन चलोवचें, तशेंच सगळ्या येरादारी नेमांक पाळो दिवचो, असो उलो गोंय येरादारी पुलीस विभागान मारला.
 कोणाक पडलो तालांव?
 ओव्हर स्पीड नेमा खाला 701 वाहन चालकांचेर कारवाय करून साडेसात लाख रुपया दंड वसूल केलो. हेल्मेट घालिनासतना दुचाकी चलयिल्ल्या प्रकरणांत 2,271 जाणांचेर कारवाय करून 22 लाख 71 हजार रुपया दंड वसूल केलो. सीट बेल्ट घालिनासतना वाहन चलोवपी 676 मोटार चालकांक आडावन तांचे कडल्यान 6 लाख 67 हजार रुपया दंडात्मक रक्कम वसूल केले. धोकादायक स्थितींत पार्क केल्ल्या 3,871 वाहनांचेर कारवाय करून तांचे कडल्यान 19 लाख 44 हजार रुपया वसूल केले. जाल्यार सोरो पियेवन गाडी चलयल्ल्या प्रकरणांत 101 जाणांक तालांव दिलो. त्या सगळ्यांचेर न्यायालया वतीन दंडात्मक कारवाय केली.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 